रित्ता नै पासा परतेआ ते अक्खी गुहाड़ी टकाइयां। नजर चिट्टियें धारें पर पेई। बड्डी भैनू दी चिट्टी पसाक चाननियां धुली-धुली सेह्ई होआ करदी ही। बसन्ती रित्ता गी धारां आले मारदे सेह्ई होइयां, ‘साढ़ा शंगार करी जा।’ बसन्ती रित्ता काढ मारी ते चिऊयै दे झींन-मझींने बूटें गी सूह्आ-ढंडार करी होली खेलन लाई। चिऊयै दी टाह्ली-टाह्ली पर फुल्लैं दे सूह्ए गुच्छे परतोंदी पजेकियें दी पालकियैं दे सूह्ए झम्मने जन खिड़न लगी पे ते उप्परा सैल्ले ते हेठा चिट्टे पत्तर पालकियें दे अश्कैं पट्टीं, लट्टरू ते क्हार होन। धारें दे खड्डां-नाले चिऊयै दे फुल्लें पिच्छें परेडै-परेडै पाला पेदी पसाका पर पुल्ली-पुल्ली नजर मारी मस्त बगी जा करदे हे।